For første gang siden 2004 er Danmark repræsenteret i herresinglefinalen i All England. Lørdag eftermiddag levede Danmarks bedste badmintonspiller Jan Ø. Jørgensen op til sin seedning som nummer to i turneringen ved at vinde semifinalen i overbevisende stil. Jørgensen slog japaneren Sho Sasaki med cifrene 21-11, 21-12. Danskeren bragte sig foran 3-0 i første sæt og lod aldrig japaneren komme tilbage i sættet. Han understregede sin suverænitet i første sæt ved at vinde de sidste syv point til sejr på 21-11. I andet sæt var Sasaki bedre med i begyndelsen, men danskeren fik overtaget ved at veksle 3-4 til 8-4. De lange dueller tærede tilsyneladende mest på Sasakis kræfter, og Jan Ø. havde det største overskud. Han kom ellers til kampen med nederlag i to ud af tre indbyrdes kampe mod Sasaki, men denne gang var danskeren klart bedst. Han var i total kontrol og spillede sig til otte matchbolde, hvorefter han udnyttede den første. Dermed er Jan Ø. Jørgensen klar til at repræsentere Danmark i herresinglefinalen som den første, siden Peter Gade tabte til Lin Dan i 2004. Gade er også den seneste danske vinder i herresingle. Han vandt i 1999. I søndagens finale skal Jørgensen møde enten Chen Long eller Lin Dan. De to kinesere mødes i den anden semifinale senere lørdag.

Opsummering:
Jan Ø. Jørgensen vandt sin semifinale i All England over japaneren Sho Sasaki i to sæt.